62024CJ0252
DOMSTOLENS DOM (Niende Afdeling)
8. maj 2025 (
*1
)
»Præjudiciel forelæggelse – toldunion – den fælles toldtarif – kombineret nomenklatur – tarifering – pos. 2106 og 2202 – kosttilskud i flydende form«
I sag C-252/24,
angående en anmodning om præjudiciel afgørelse i henhold til artikel 267 TEUF, indgivet af Curtea de Apel Bucureşti (appeldomstolen i Bukarest, Rumænien) ved afgørelse af 28. februar 2024, indgået til Domstolen den 9. april 2024, i sagen
Prisum Healthcare SRL
mod
Autoritatea Vamală Română,
har
DOMSTOLEN (Niende Afdeling),
sammensat af afdelingsformanden, N. Jääskinen, samt dommerne M. Condinanzi (refererende dommer) og R. Frendo,
generaladvokat: M. Campos Sánchez-Bordona,
justitssekretær: A. Calot Escobar,
på grundlag af den skriftlige forhandling,
efter at der er afgivet indlæg af:
–
Prisum Healthcare SRL ved avocați I.A. Hrisafi-Josan og M. Petcu,
–
den rumænske regering ved E. Gane, L. Ghiţă og A. Wellman, som befuldmægtigede,
–
den polske regering ved B. Majczyna, som befuldmægtiget,
–
Europa-Kommissionen ved A. Demeneix og T. Isacu de Groot, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører fortolkningen af toldposition 2106 og 2202 i den kombinerede nomenklatur, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), i den affattelse, som følger af Kommissionens gennemførelsesforordning (EU) 2022/1998 af 20. september 2022 (EUT 2022, L 282, s. 1) (herefter »KN«).
2
Anmodningen er blevet indgivet i forbindelse med en tvist mellem Prisum Healthcare SRL og Autoritatea Vamală Română (den rumænske toldmyndighed) vedrørende tariferingen af et kosttilskud, som er benævnt »Feroglobin liquid plus«.
Retsforskrifter
Folkeretten
3
Det harmoniserede varebeskrivelses- og varenomenklatursystem (herefter »HS«) blev oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983 (United Nations Treaty Series, bind 1503, s. 4, nr. 25910 (1988)) inden for rammerne af Verdenstoldorganisationen (WCO), og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1).
4
Verdenstoldorganisationen godkender på de betingelser, der er fastsat i den nævnte konventions artikel 8, de forklarende bemærkninger og de tariferingsudtalelser, som vedtages af HS-udvalget, der er oprettet i medfør af konventionens artikel 6.
5
Kapitel 21 i HS har overskriften »Miscellaneous edible preparations« og indeholder systemets pos. 2106 med overskriften »Food preparations not elsewhere specified or included«.
6
Kapitel 22 i HS har overskriften »Beverages, spirits and vinegar« og indeholder systemets pos. 2202 med overskriften »Waters, including mineral waters and aerated waters, containing added sugar or other sweetening matter or flavoured, and other non-alcoholic beverages, not including fruit, nut or vegetable juices of heading 20.09«.
7
De forklarende bemærkninger vedrørende pos. 2106 i HS har følgende ordlyd:
»[...]
This heading includes, inter alia:
[...]
16)
Preparations, often referred to as food supplements or dietary supplements, consisting of, or based on, one or more vitamins, minerals, amino acids, concentrates, extracts, isolates or the like of substances found within foods, or synthetic versions of such substances, put up as a supplement to the normal diet. It includes such products whether or not also containing sweeteners, colours, flavours, odoriferous substances, carriers, fillers, stabilisers or other technical aids. Such products are often put up in packaging with indications that they maintain general health or well-being, improve athletic performance, prevent possible nutritional deficiencies or correct sub-optimal levels of nutrients.
These preparations do not contain a sufficient quantity of active ingredients to provide therapeutic or prophylactic effect against diseases or ailments other than the relevant nutritional deficiencies. Other preparations with a sufficient quantity of active ingredient to provide a therapeutic or prophylactic effect against a specific disease or ailment are excluded (heading 30.03 or 30.04).«
8
De forklarende bemærkninger til HS vedrørende dette systems pos. 2202 er affattet på følgende måde:
»A)
Waters, including mineral waters and aerated waters, containing added sugar or other sweetening matter or flavoured.
This group includes, inter alia:
1)
Sweetened or flavoured mineral waters (natural or artificial).
2)
Beverages such as lemonade, orangeade, cola, consisting of ordinary drinking water, sweetened or not, flavoured with fruit or nut juices or essences, or compound extracts, to which citric acid or tartaric acid are sometimes added. They are often aerated with carbon dioxide gas, and are generally presented in bottles or other airtight containers.
[...]
C)
Other non-alcoholic beverages, not including fruit or vegetable juices of heading 20.09.
This group includes, inter alia:
1)
Tamarind nectar rendered ready for consumption as a beverage by the addition of water and sugar and straining.
2)
Certain other beverages ready for consumption, such as those with a basis of milk and cocoa.
This heading does not include:
a)
Liquid yog[h]urt and other fermented or acidified milk and cream containing cocoa, fruit or flavourings (heading 04.03).
b)
Sugar syrups of heading 17.02 and flavoured sugar syrups of heading 21.06.
c)
Fruit, nut or vegetable juices, whether or not used as beverages (heading 20.09).
d)
Medicaments of heading 30.03 or 30.04.«
EU-retten
KN
9
Således som det fremgår af artikel 1, stk. 1, i forordning nr. 2658/87, regulerer KN tariferingen af de varer, der indføres i Den Europæiske Union. I henhold til forordningens artikel 3, stk. 1, gengiver denne nomenklatur HS’ positioner og sekscifrede underpositioner, idet kun det syvende og ottende ciffer er underinddelinger, der er specifikke for nomenklaturen.
10
KN’s del I indeholder en række indledende bestemmelser. I den nævnte dels afsnit I med overskriften »Almindelige bestemmelser« er dette afsnits punkt A, som vedrører de almindelige tariferingsbestemmelser vedrørende KN, sålydende:
»Tariferingen af varer i [KN] sker efter følgende regler:
1.
Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
[...]
6.
Tariferingen af varer i underpositionerne inden for en position skal ske med hjemmel i underpositionsteksterne og de dertil hørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
11
KN’s del II, der har overskriften »Toldtariffen«, indeholder afsnit IV, som omhandler »[p]rodukter fra fødevareindustrien; drikkevarer, ethanol (ethylalkohol) og eddike; tobak og fabrikerede tobakserstatninger; produkter, også med indhold af nikotin, bestemt til inhalation uden forbrænding; andre nikotinholdige produkter til indtagelse af nikotin i den menneskelige krop«. Afsnittet indeholder KN’s kapitel 21 og 22, som henholdsvis har overskriften »Diverse produkter fra fødevareindustrien« og »Drikkevarer, ethanol (ethylalkohol) og eddike«.
12
Supplerende bestemmelse 5 til KN’s kapitel 21 har følgende ordlyd:
»Andre tilberedte fødevarer i form af afmålte doser, såsom kapsler, tabletter, pastiller og piller, som er beregnet til anvendelse som kosttilskud, tariferes under pos. 2106, medmindre de er andetsteds tariferet.«
13
Nævnte kapitel 21 indeholder bl.a. følgende position og underpositioner:
»KN-kode
Varebeskrivelse
Bunden toldsats (%)
Supplerende enhed
1
2
3
4
[...]
2106
Tilberedte fødevarer, ikke andetsteds tariferet:
[...]
2106 90
– Andre varer:
[...]
2106 90 98
– – – I andre tilfælde
9 […]
—«
14
KN’s kapitel 22 indeholder denne nomenklaturs pos. 2202 og denne positions underpositioner, som er affattet således:
»KN-kode
Varebeskrivelse
Bunden toldsats (%)
Supplerende enhed
1
2
3
4
[...]
2202
Vand, herunder mineralvand og vand tilsat kulsyre, tilsat sukker eller andre sødemidler eller aromatiseret, og andre ikke-alkoholholdige drikkevarer, undtagen frugt-, nødde- eller grøntsagssafter henhørende under pos. 2009:
[...]
2202 99
– – Andre varer:
[...]
[...]
2202 99 19
– – – – Andre varer
[...]
9,6
I
[...]«
15
Det er de forklarende bemærkninger til KN, der blev udarbejdet af Europa-Kommissionen i henhold til artikel 9, stk. 1, litra a), andet led, i forordning nr. 2658/87, og som blev offentliggjort i Den Europæiske Unions Tidende den 29. marts 2019 (EUT 2019, C 119, s. 1, herefter »de forklarende bemærkninger til KN«), der er relevante for tvisten i hovedsagen.
16
Den indledende del til de forklarende bemærkninger til KN vedrørende denne nomenklaturs kapitel 21 har overskriften »Almindelige bestemmelser« og er sålydende:
»Tarifering af »kosttilskud« (som nævnt i nr. 16. i de Forklarende Bemærkninger til HS, pos. 2106), især andre tilberedte fødevarer i form af afmålte doser, [f.eks.] kapsler, tabletter, pastiller og piller, som er beregnet til anvendelse som kosttilskud, skal også ske i lyset af de betingelser, der er opstillet i [dom af 17. december 2009, Swiss Caps (C-410/08 – C-412/08, EU:C:2009:794)].«
17
De almindelige bemærkninger, der er indeholdt i den indledende del til de forklarende bemærkninger til KN vedrørende nomenklaturens kapitel 22, har følgende ordlyd:
»[...]
Dette kapitel omfatter også – for så vidt der ikke er tale om lægemidler – tilberedninger af tonikumtypen, der, selv om de indtages i små mængder, [f.eks.] i skefulde, er egnede til direkte konsum som drikkevarer. Ikke-alkoholholdige tilberedninger af tonikumtypen, som skal fortyndes, inden de drikkes, hører ikke under dette kapitel (almindeligvis pos. 2106).«
18
Hvad angår pos. 2202 i KN er de forklarende bemærkninger til KN affattet således:
»[...]
Ikke-alkoholholdige drikkevarer henhørende under denne position er væsker, der er umiddelbart egnede og bestemt til konsum uanset den indtagne mængde eller de særlige formål, som de forskellige typer drikkevarer kan tjene, såfremt de ikke er omfattet af en mere specifik position. Rent subjektive og foranderlige faktorer, såsom hvorledes produktet drikkes, eller hvorfor det indtages, som f.eks. for at slukke tørsten eller til forbedring af sundheden, er ikke [...] relevante for deres tarifering (jf. dom [af 26.3.1981, Dr Ritter, 114/80, EU:C:1981:79]) [...]«
19
Hvad angår underposition 22029919 i KN er de forklarende bemærkninger til KN sålydende:
»Denne underposition omfatter tilberedninger af tonikumtypen som beskrevet i de forklarende bemærkninger til dette kapitel, Almindelige bemærkninger, andet stykke. Disse ikke-alkoholholdige drikkevarer (der ofte betegnes kosttilskud) kan være fremstillet på basis af planteekstrakter (herunder urter) og være tilsat vitaminer og/eller mineraler. Disse tilberedninger er almindeligvis beregnet til at bevare almindelig sundhed og velbefindende, og de adskiller sig derfor fra vand, der er aromatiseret eller tilsat sødemiddel, og andre læskedrikke henhørende under underpos. 22021000, som omhandlet i Forklarende Bemærkninger til HS, pos. 2202, afsnit A.«
Direktiv 2002/46/EF
20
Artikel 2 i Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (EFT 2002, L 183, s. 51) fastsætter:
»I dette direktiv forstås ved:
a)
»kosttilskud«: fødevarer, som har til formål at supplere den normale kost, og er koncentrerede kilder til næringsstoffer eller andre stoffer med en ernæringsmæssig eller fysiologisk virkning, alene eller kombinerede, som markedsføres i dosisform, f.eks. kapsler, pastiller, tabletter, piller og andre lignende former, pulverbreve, væskeampuller, dråbedispenseringsflasker og andre lignende former for væsker og pulvere beregnet til at blive indtaget i mindre afmålte mængder.
[...]«
Tvisten i hovedsagen og det præjudicielle spørgsmål
21
Prisum Healthcare distribuerer et kosttilskud i flydende form benævnt »Feroglobin liquid plus«, der markedsføres i plastflasker på 200 ml, og som indeholder jern i form af ferrosulfat, et vitaminkompleks, mineralske salte, planteekstrakter, naturlige frugtekstrakter, andre næringsstoffer, honning, sukker og glukosesirup (herefter »det omhandlede produkt«). Prisum Healthcare anbefaler at tage to skefulde af det omhandlede produkt hver dag og har angivet, at det er beregnet til dannelse af hæmoglobin og røde blodlegemer, hvorved det således bidrager til at opretholde sundhedsbalancen, den generelle kropslige velvære samt immunsystemets normale funktion.
22
I marts 2023 anmodede Prisum Healthcare den rumænske toldmyndighed om at udstede en bindende tariferingsoplysning med henblik på tarifering af det omhandlede produkt i pos. 2106 i KN, nærmere bestemt i underposition 21069098.
23
Den 7. juli 2023 udstedte den nævnte myndighed en afgørelse om bindende tariferingsoplysninger, hvori den anførte, at det omhandlede produkt i tariferingsøjemed skulle anses for at være en drikkevare af tonikumtypen på flaske som omhandlet i pos. 2202 i KN.
24
Prisum Healthcare påklagede den nævnte afgørelse.
25
Den 6. september 2023 gav den rumænske toldmyndighed afslag på den nævnte klage og afviste at tarifere det omhandlede produkt i pos. 2106 i KN. Myndigheden fandt nemlig, at KN ikke indeholdt specifikke positioner for produkter, der markedsføres som kosttilskud, og at det heller ikke fremgik af denne nomenklatur, at kosttilskud nødvendigvis skal tariferes i nomenklaturens pos. 2106 uanset deres karakteristika. Under henvisning bl.a. til almindelig tariferingsbestemmelse 1 vedrørende KN anførte den nævnte myndighed, at kun de produkter, der ikke kan henføres under andre specifikke positioner, skal tariferes i pos. 2106 i KN. Kosttilskud såsom det omhandlede produkt kan imidlertid tariferes i forskellige positioner i KN. Af disse grunde fandt den rumænske toldmyndighed, at det omhandlede produkt var en tilberedning i flydende form, der var beregnet til at blive indtaget i ren tilstand, således at produktet skulle tariferes i pos. 2202 i KN.
26
Prisum Healthcare har iværksat appel til prøvelse af den nævnte afgørelse ved Curtea de Apel Bucureşti (appeldomstolen i Bukarest, Rumænien), som er den forelæggende ret.
27
For den forelæggende ret har parterne i det væsentlige udtrykt uenighed om, hvorvidt produkter i flydende form, der markedsføres som kosttilskud, skal tariferes i en anden toldposition end pos. 2106, eftersom KN ikke indeholder nogen specifik position for produkter, der markedsføres som kosttilskud, uanset deres form (flydende, fast, kapsler osv.).
28
Prisum Healthcare har i det væsentlige gjort gældende, at det omhandlede produkt – henset til sine specifikke tekniske karakteristika og til trods for sin flydende form – er et kosttilskud som omhandlet i direktiv 2002/46 og derfor skulle have været tariferet i pos. 2106 i KN og nærmere bestemt i denne nomenklaturs underposition 21069098. Ved at støtte sin afgørelse på dette produkts flydende form tilsidesatte den rumænske toldmyndighed i øvrigt den retspraksis, der følger af dom af 17. december 2009, Swiss Caps (C-410/08 – C-412/08, EU:C:2009:794).
29
Den rumænske toldmyndighed er derimod af den opfattelse, at det af dom af 26. marts 1981, Dr Ritter (114/80, EU:C:1981:79), følger, at alle varer, der frembydes i flydende form, ligesom det er tilfældet for det omhandlede produkt, nødvendigvis skal tariferes i KN-pos. 2202, som omfatter »ikke-alkoholholdige drikkevarer« og »drikkevarer [eller] tilberedninger af tonikumtypen«, uanset om de er mærket som kosttilskud.
30
Den forelæggende ret er i tvivl om, hvorvidt den retspraksis, der følger af den nævnte dom, finder anvendelse på den tvist, som er blevet indbragt for den. Dommen blev nemlig afsagt, før forordning nr. 2658/87 trådte i kraft, og vedrørte en drikkevare af tonikumtypen og ikke et kosttilskud. Endvidere har HS-udvalget for det første besluttet at tarifere et produkt, der frembyder karakteristika, som kan sammenlignes med det omhandlede produkts karakteristika, i det nævnte systems pos. 2106, og det fremgår for det andet af dom af 17. december 2009, Swiss Caps (C-410/08 – C-412/08, EU:C:2009:794), at et kosttilskud i form af kapsler skal tariferes i pos. 2106 i KN.
31
På denne baggrund har Curtea de Apel București (appeldomstolen i Bukarest) besluttet at udsætte sagen og forelægge Domstolen følgende præjudicielle spørgsmål:
»Skal [KN] fortolkes således, at
en tilberedt fødevare i flydende form, som indeholder jern (i form af ferrosulfat), et vitaminkompleks, mineraler, planteekstrakter, naturlige frugtekstrakter, andre næringsstoffer, honning, sukker og glukosesirup, som indtages som sådan i doser på 2 teskefulde om dagen, som er markedsført i 200 ml plastflasker, og som er beregnet til specifik anvendelse med henblik på dannelsen af hæmoglobin og røde blodlegemer og som et kosttilskud beregnet til at bevare almindelig sundhed og velbefindende samt immunsystemets normale funktion, henhører under pos. 2202 i [KN], idet varens flydende form bevirker, at den ikke kan tariferes [i] pos. 2106?«
Om det præjudicielle spørgsmål
32
Med sit spørgsmål ønsker den forelæggende ret nærmere bestemt oplyst, om KN skal fortolkes således, at en tilberedt fødevare i flydende form, som indeholder jern i form af ferrosulfat, et vitaminkompleks, mineralske salte, planteekstrakter, naturlige frugtekstrakter, andre næringsstoffer, honning, sukker og glukosesirup, som skal indtages som sådan i doser på to skefulde om dagen, som sælges i plastflasker på 200 ml, som er beregnet til specifik anvendelse med henblik på dannelsen af hæmoglobin og røde blodlegemer, og som fungerer som et kosttilskud, der bidrager til sundhedsbalancen, den generelle kropslige velvære samt immunsystemets normale funktion, skal henføres under denne nomenklaturs pos. 2106 eller under nomenklaturens pos. 2202.
33
Med henblik på besvarelsen af det forelagte spørgsmål skal det indledningsvis bemærkes, at når Domstolen er forelagt en anmodning om præjudiciel afgørelse vedrørende tarifering, er dens opgave i højere grad at oplyse den nationale retsinstans om de kriterier, ved anvendelse af hvilke denne retsinstans er i stand til at tarifere de pågældende varer korrekt i KN, end selv at foretage en sådan tarifering. Denne tarifering følger af en rent faktuel vurdering, som det ikke tilkommer Domstolen at foretage inden for rammerne af en præjudiciel forelæggelse (dom af 20.10.2022, Mikrotīkls, C-542/21, EU:C:2022:814, præmis 21 og den deri nævnte retspraksis).
34
Det skal ligeledes bemærkes, at i henhold til almindelig tariferingsbestemmelse 1 vedrørende KN skal tariferingen af varer ske i henhold til positionsteksterne og de til afsnit og kapitler i denne nomenklatur knyttede bestemmelser. Hensynet til retssikkerheden og kontrolmulighederne kræver, at det afgørende kriterium for disse varers tarifering i almindelighed skal søges i deres objektive karakteristika og egenskaber, således som disse fremgår af ordlyden af positionen i KN og de tilsvarende til afsnit og kapitler knyttede bestemmelser. Den pågældende vares bestemmelse kan udgøre et objektivt kriterium ved tariferingen, såfremt varen og dens bestemmelse hænger uløseligt sammen, og bestemmelsen skal påvises ud fra varens objektive karakteristika og egenskaber (dom af 20.10.2022, Mikrotīkls, C-542/21, EU:C:2022:814, præmis 22 og den deri nævnte retspraksis).
35
Endvidere har Domstolen gentagne gange fastslået, at selv om de forklarende bemærkninger til HS og KN ikke har nogen bindende virkning, udgør de et vigtigt hjælpemiddel til at sikre en ensartet anvendelse af den fælles toldtarif, hvorfor de som sådan kan betragtes som gyldige bidrag til dens fortolkning (dom af 20.10.2022, Mikrotīkls, C-542/21, EU:C:2022:814, præmis 23 og den deri nævnte retspraksis).
36
I denne henseende omhandler ordlyden af pos. 2106 i KN »[t]ilberedte fødevarer, ikke andetsteds tariferet«. I supplerende bestemmelse 5 til KN’s kapitel 21 bliver det præciseret, at den pågældende position bl.a. omfatter tilberedte fødevarer i form af afmålte doser, såsom kapsler, tabletter, pastiller og piller, som er beregnet til anvendelse som kosttilskud, medmindre de er andetsteds tariferet.
37
Såfremt en tilberedt fødevare henhører under pos. 2202 i KN, er den følgelig allerede af den grund udelukket fra pos. 2106 i KN.
38
Det skal derfor undersøges, om en tilberedt fødevare i flydende form kan henføres under denne nomenklaturs pos. 2202.
39
Det fremgår af den nævnte positions ordlyd, at positionen omfatter vand, herunder mineralvand og vand tilsat kulsyre, tilsat sukker eller andre sødemidler eller aromatiseret, samt andre ikke-alkoholholdige drikkevarer, undtagen frugt-, nødde- eller grøntsagssafter.
40
Hvad for det første angår ordet »drikkevarer«, der hverken er defineret i KN eller i HS eller i de forklarende bemærkninger til henholdsvis KN og HS, har Domstolen i præmis 7-9 i dom af 26. marts 1981, Dr Ritter (114/80, EU:C:1981:79), i det væsentlige allerede fastslået, at dette ord skal forstås som et overbegreb, der omfatter alle væsker, som er bestemt til at drikkes af mennesker, forudsat at de ikke omfattes af en position med en mere specificeret varebeskrivelse, således at det nævnte ord omfatter enhver væske, der er egnet og bestemt til at drikkes af mennesker, uden hensyn til den indtagne mængde eller de særlige formål, som de forskellige typer fortærede drikkevarer kan tjene, eller til de anvendte råstoffer.
41
I denne henseende bemærkes, at selv om den nævnte dom blev afsagt før ikrafttrædelsen af forordning nr. 2658/87 og vedrører fortolkningen af pos. 2106 og 2202 i den tidligere fælles toldtarif, er den fortsat fuldt ud relevant i det foreliggende tilfælde, eftersom de relevante bestemmelser i de omhandlede toldpositioner og bestemmelserne om deres fortolkning ikke er blevet ændret.
42
For det andet fremgår det af de almindelige bemærkninger i indledningen til de forklarende bemærkninger vedrørende kapitel 22 i KN, at dette kapitel også omfatter tilberedninger af tonikumtypen, der, »selv om de indtages i små mængder, [f.eks.] i skefulde«, er egnede til konsum i ren tilstand som drikkevarer. Derimod hører ikke-alkoholholdige tilberedninger af tonikumtypen, »som skal fortyndes, inden de drikkes«, almindeligvis under pos. 2106 i KN.
43
Under henvisning til dom af 26. marts 1981, Dr Ritter (114/80, EU:C:1981:79), bliver det i de forklarende bemærkninger vedrørende pos. 2202 i KN præciseret, at de ikke-alkoholholdige drikkevarer, som henhører under denne position, er væsker, der er bestemt til konsum, og som er umiddelbart egnede til denne anvendelse i ren tilstand som drikkevarer, uanset den indtagne mængde eller de særlige formål, som de forskellige typer drikkevarer kan tjene, såfremt disse drikkevarer ikke er omfattet af en mere specifik position i KN. Det præciseres ligeledes, at rent subjektive og foranderlige faktorer, såsom hvorledes produktet drikkes, eller hvorfor det indtages, som f.eks. for at slukke tørsten eller til forbedring af sundheden, ikke er relevante for deres tarifering.
44
Desuden – og således som det fremgår af de forklarende bemærkninger til KN vedrørende denne nomenklaturs underposition 22029919 – skal ikke-alkoholholdige drikkevarer, som ofte betegnes »kosttilskud«, som siges at være beregnet til at bevare almindelig sundhed og velbefindende, og som kan være fremstillet på basis af planteekstrakter, herunder urter, og være tilsat vitaminer og/eller mineraler, i princippet tariferes i denne underposition i KN.
45
For det tredje, og således som den rumænske og den polske regering samt Kommissionen har gjort gældende, kan det ikke af dom af 17. december 2009, Swiss Caps (C-410/08 – C-412/08, EU:C:2009:794), udledes, at enhver tilberedt fødevare, der anses for et kosttilskud, skal tariferes i pos. 2106 i KN. I den nævnte dom begrænsede Domstolen sig nemlig til at fastslå – uden at udelukke, at et kosttilskud i flydende form kan henføres under denne nomenklaturs pos. 2202 – at kosttilskud i form af kapsler skulle tariferes i pos. 2106 i KN.
46
For det fjerde er den omstændighed, at det omhandlede produkt markedsføres som »et kosttilskud« i henhold til direktiv 2002/46, ikke til hinder for, at dette produkt tariferes i pos. 2202 i KN, henset til de grundlæggende forskellige formål, der forfølges med dette direktiv og med KN (jf. analogt dom af 15.12.2016, LEK, C-700/15, EU:C:2016:959, præmis 34-37).
47
Hvad for det femte og sidste angår tariferingsudtalelse 2106.90/43 – der blev vedtaget af HS-udvalget i forbindelse med 71. session, som blev afholdt i marts 2023 – hvortil Prisum Healthcare har henvist i sit skriftlige indlæg, og hvorved et produkt med karakteristika, der kan sammenlignes med det omhandlede produkts karakteristika, blev tariferet i pos. 2106 i HS, skal det bemærkes, således som den rumænske og den polske regering samt Kommissionen har anført, at EU i lyset af dom af 26. marts 1981, Dr Ritter (114/80, EU:C:1981:79), anmodede om en fornyet gennemgang af denne tariferingsudtalelse. Eftersom HS-udvalget imidlertid afviste denne anmodning, underrettede Kommissionen ved skriftlig meddelelse af 15. december 2023 Verdenstoldorganisationens generalsekretær om, at den som følge af den nævnte dom ikke ville være i stand til at anvende den nævnte tariferingsudtalelse.
48
Under alle omstændigheder har Domstolen allerede fastslået, at selv om udtalelserne fra HS udgør indicier, der i vigtigt omfang bidrager til fortolkningen af rækkevidden af de forskellige positioner i KN, har de ingen bindende retsvirkning og skal tilsidesættes, hvis en fortolkning af disse forekommer uforenelig med ordlyden af den pågældende KN-position (jf. i denne retning kendelse af 19.1.2005, SmithKline Beecham, C-206/03, EU:C:2005:31, præmis 24-28 og den deri nævnte retspraksis).
49
Det følger heraf, at tilberedte fødevarer i flydende form, når denne form gør det muligt at anvende dem til konsum som drikkevarer uanset den indtagne mængde eller det særlige formål, som de kan tjene, skal tariferes i pos. 2202 i KN, såfremt de ikke er omfattet af en mere specifik position i denne nomenklatur. Den flydende form, hvorunder sådanne tilberedte fødevarer frembydes, skal nemlig anses for at udgøre et objektivt karakteristikum, der udelukker en tarifering heraf i pos. 2106 i KN.
50
Henset til samtlige ovenstående betragtninger skal det forelagte spørgsmål besvares med, at KN skal fortolkes således, at en tilberedt fødevare i flydende form, som indeholder jern i form af ferrosulfat, et vitaminkompleks, mineralske salte, planteekstrakter, naturlige frugtekstrakter, andre næringsstoffer, honning, sukker og glukosesirup, som skal indtages som sådan i doser på to skefulde om dagen, som sælges i plastflasker på 200 ml, som er beregnet til specifik anvendelse med henblik på dannelsen af hæmoglobin og røde blodlegemer, og som fungerer som et kosttilskud, der bidrager til sundhedsbalancen, den generelle kropslige velvære samt immunsystemets normale funktion, skal henføres under denne nomenklaturs pos. 2202.
Sagsomkostninger
51
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Niende Afdeling) for ret:
Den kombinerede nomenklatur, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, i den affattelse, som følger af Kommissionens gennemførelsesforordning (EU) 2022/1998 af 20. september 2022,
skal fortolkes således, at
en tilberedt fødevare i flydende form, som indeholder jern i form af ferrosulfat, et vitaminkompleks, mineralske salte, planteekstrakter, naturlige frugtekstrakter, andre næringsstoffer, honning, sukker og glukosesirup, som skal indtages som sådan i doser på to skefulde om dagen, som sælges i plastflasker på 200 ml, som er beregnet til specifik anvendelse med henblik på dannelsen af hæmoglobin og røde blodlegemer, og som fungerer som et kosttilskud, der bidrager til sundhedsbalancen, den generelle kropslige velvære samt immunsystemets normale funktion, skal henføres under denne nomenklaturs pos. 2202.
Underskrifter
(
*1
) – Processprog: rumænsk.